पाएं अपने शहर की ताज़ा ख़बरें और फ्री ई-पेपरडाउनलोड करें
पटना। राजद अध्यक्ष लालू प्रसाद का 66 वां जन्म दिन 66 पौंड का केक काटकर और 66 लड्डू बांट कर मनाया गया। केक काटने राजद कार्यालय पहुंचीं लालू प्रसाद की बड़ी बेटी मीसा भारती ने कोई भाषण तो नहीं दिया लेकिन नेताओं के साथ संकल्प लिया कि 2014 के लोकसभा चुनाव में बिहार से ऐतिहासिक जीत हासिल की जाएगी। यानी जन्मदिन पर राजनीतिक संकल्प।
पार्टी कार्यालय में आज सुबह से ही गहमागहमी थी। महाराजगंज की जीत के कार्यकर्र्ताओं को उत्साह से भर दिया है और उन्हें लगता है कि और मेहनत की जाये तो शायद सत्ता बहुत दूर नहीं रहेगी। पुराने और नये कार्यकर्ताओं का जुटान वहां हुआ था। मीसा भारती ने कहा कि वह प्रदेश अध्यक्ष रामचंद्र पूर्वे के अनुरोध पर खुशी के इस मौके पर पहुंचीं। हालांकि लालू प्रसाद पटना में नहीं हैं। वह यहां होते तो उनके जन्म दिन मनाने का अंदाज कुछ दूसरा होता। वह दिल्ली में हैं।
राजद कार्यालय में प्रदेश अध्यक्ष डॉ पूर्वे, विधान सभा में प्रतिपक्ष के नेता अब्दुल बारी सिद्दीकी, विधान परिषद में पार्टी नेता गुलाम गौस, पूर्व मंत्री विजय कृष्ण, प्रवक्ता रणधीर यादव, प्रेम गुप्ता, चंद्रेश्वर प्रसाद सहित अन्य लोगों ने मिलकर मीसा भारती के साथ केक काटा। इस मौके पर नेताओं ने संकल्प लिया कि राज्य की मौजूदा नीतीश सरकार को सत्ता से बेदखल करना है और अगले लोकसभा चुनाव में अधिक से अधिक सीटें हासिल करनी है। राज्य में लोकसभा की 40 सीटों में से चार राजद के पास है।
लालू-राबड़ी की सरकार के दौरान लालू प्रसाद के जन्म दिन को उर्दू दिवस के रूप में मनाया जाता था। लेकिन सत्ता से बाहर जाने के बाद वैसा कोई कार्यक्रम अब नहीं होता। कई नेताओं ने लालू प्रसाद को दिल्ली फोन पर उन्हें जन्म दिन की शुभकामनाएं दीं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn